Jakob Axel Nielsen (KF), 2005-03-30:
Der skal ikke herske nogen tvivl om, at vi Konservative anser det her lovforslag, L 22, som et kvantespring fremad.
Det handler om bedre integration, det handler i virkeligheden også i en globaliseret verden om vores fremtidige evne til at bevare de ydre rammer omkring vores velfærdssamfund, og det handler selvfølgelig også om at få flere i arbejde.
Vi hilser det derfor meget velkommen, at man nu fjerner den her lidt kunstige sondring, der hidtil har været, mellem svage ledige og stærke ledige.
Man kan også kalde dem de uforsikrede ledige og de forsikrede ledige.
Virkelighedens verden har jo været, at nogle i begge grupper ledige har været svage og nogle i begge grupper har været stærke.
Derfor er det rigtig, rigtig godt, at man med det her lovforslag får afsondret hele den sociale indsats fra beskæftigelsesindsatsen og altså får skabt nogle centre, hvor man sætter fokus på det, som er relevant for de ledige, nemlig at få dem i beskæftigelse.
Hvis de måtte have behov for – undskyld udtrykket – at klientgøres, foregår det ovre i det sociale regi.
I et regi for ledige sættes der fokus på, hvad deres kompetencer er, og hvordan vi får dem i en eller anden form for permanent beskæftigelse.
Vi mener, det er en styrke for de ledige.
Der må man jo ikke glemme, at der nu bliver én indgang med de her A-, B- og Ccentre.
Jeg hørte her lidt på debatten, at man ikke mener, at man med kommunaliseringen skaber fokus nok på de ledige.
Det lå lidt i luften – hr. Ole Sohn må have mig undskyldt, hvis jeg overvurderer hans udtryk – at kommunerne ikke ville kunne løfte opgaven.
Det er ikke vores opfattelse i Det Konservative Folkeparti.
De nye, stærke kommuner vil kunne løfte opgaven med at få de ledige i beskæftigelse.
Vi opfordrer selvfølgelig også til, at jobcentrene, A-centrene, som kommer i hver kommune, samarbejder om jobanvisninger rundtomkring på tværs af kommunegrænserne.
Der skal selvfølgelig samarbejdes.
Med den valgte model med A-, B- og C-centre føler vi os overbevist om, at man sikrer den faglige kompetence i forhold til de problemstillinger, som de ledige altså af sådan varierende sværhedsgrad har, alt afhængigt af, hvor længe de nu har været ledige.
I den forbindelse må vi også notere os, at om end vi diskuterer tingene her lidt frem og tilbage, og der har også været nogle kritiske høringssvar, så er der generel tilfredshed med modellen med én indgang, og at vi afsondrer beskæftigelsesindsatsen fra den sociale indsats.
Vi i Det Konservative Folkeparti finder derfor, at modellen er helt rigtig, fordi kommuner og stat nu i fællesskab skal koncentrere sig om at få flere ledige i job, og det er pinedød nødvendigt for, at vi kan bevare de ydre rammer omkring det her velfærdssamfund, som en stor del af Folketinget jo bekender sig til.
Jeg er derfor glad for også at høre, at hr. Jan Petersen er forholdsvis positivt stemt, og vi går derfor til et udvalgsarbejde, hvor vi kan høre på hinandens synspunkter og se, om der er mulighed for at imødekomme hinanden.
Det vil jeg ikke love noget som helst om fra den her talerstol nu, men jeg synes, at det her er så vigtigt et område, at det også er vigtigt at få de tidligere regeringsbærende partier med, netop fordi det er så stort et område.
Det Konservative Folkeparti kan stemme for lovforslag nr. L 22, og jeg vil i denne forbindelse sige, at vi selvfølgelig som en konsekvens af det også vil kunne stemme for lovforslag nr. L 23.